KIRJALLINEN KYSYMYS P-0629/03 esittäjä(t): Charles Tannock (PPE-DE) neuvostolle. Yhdistyneiden Kansakuntien turvallisuusneuvoston Irakia koskevat päätöslauselmat ja voimankäyttö.



Virallinen lehti nro 280 E , 21/11/2003 s. 0073 - 0073



KIRJALLINEN KYSYMYS P-0629/03 esittäjä(t): Charles Tannock (PPE-DE) neuvostolle (26. helmikuuta 2003) Aihe: Yhdistyneiden Kansakuntien turvallisuusneuvoston Irakia koskevat päätöslauselmat ja voimankäyttö Eurooppa-neuvoston 17. helmikuuta 2003 pidetyn kokouksen päätelmissä todetaan muun muassa, että Bagdadin on välittömästi toteutettava aseistariisuminen ja suostuttava täysimääräiseen yhteistyöhön, että Euroopan unionin tavoite on edelleen Irakin täydellinen ja tehokas riisuminen aseista Yhdistyneiden Kansakuntien turvallisuusneuvoston asiaa koskevien päätöslauselmien, erityisesti päätöslauselman 1441 mukaisesti, ja että neuvosto antaa täyden tukensa turvallisuusneuvostolle sen täyttäessä tehtäväänsä. Päätöslauselmassa 1441 viitataan useisiin aikaisempiin YK:n turvallisuusneuvoston Irakia koskeviin päätöslauselmiin, muun muassa päätöslauselmiin 678 (1990) ja 687 (1991). Vaikka päätöslauselma 678 koskeekin ensi sijassa Kuwaitin vapauttamista, sen 2 kohdassa annetaan Kuwaitin hallituksen kanssa yhteistyötä tekeville jäsenvaltioille lupa käyttää kaikkia tarvittavia keinoja päätöslauselman 660 (1990) ja muiden asiaa koskevien päätöslauselmien tukemiseksi ja toimeenpanemiseksi sekä kansainvälisen rauhan ja turvallisuuden takaamiseksi alueella, ellei Irak tammikuun 15. päivään 1991 mennessä ole toimeenpannut edellä mainittuja päätöslauselmia 1 kohdan osoittamalla tavalla. Saman päätöslauselman 3 kohdassa vaaditaan kaikkia valtioita antamaan tarvittava tuki edellä kuvatun 2 kohdan mukaisille toimille. Yhdistyneiden Kansakuntien turvallisuusneuvoston päätöslauselmassa 687 vakuutettiin jälleen, että on tärkeää saada varmuus Irakin aikomusten rauhanomaisuudesta. Irakia vaadittiin hyväksymään ehdoitta kaikkien biologisten ja kemiallisten aseiden samoin kuin näiden tutkimukseen ja valmistukseen käytettyjen tilojen tuhoaminen ja poiskuljetus. Lisäksi päätöslauselmassa vaadittiin Irakia päästämään Yhdistyneiden Kansakuntien erityistoimikunta tarkastamaan välittömästi maan kemialliset, biologiset ja ohjuksia koskevat valmiudet. Onko neuvosto sitä mieltä, että Irakin pitkään jatkunut kieltäytyminen joukkotuhoaseiden tarkastuksista ja täysimääräisestä yhteistyöstä YK:n asetarkastajien kanssa sekä tästä alueen turvallisuudelle aiheutunut uhka merkitsevät, että alueelle ei ole vielä pystytty palauttamaan kansainvälistä rauhaa ja turvallisuutta? Katsooko neuvosto siinä tapauksessa, että päätöslauselmat 678, 687 ja 1441 tarjoavat riittävän oikeusperustan aseelliselle väliintulolle, mikäli Irak edelleen kieltäytyy päästämästä YK:n asetarkastajia tarkastamaan biologisten ja kemiallisten aseiden varastojaan? Vastaus (22. heinäkuuta 2003) Kuten arvoisa parlamentin jäsen tietää, turvallisuusneuvoston jäsenten näkemykset Irakia vastaan suunnatun sotatoimen oikeusperustasta eriävät. Neuvosto ei ole käsitellyt asiaa eikä siis ole ottanut kantaa kysymykseen. Lisätietojen saamiseksi EY:n kannasta Irakiin arvoisaa parlamentin jäsentä pyydetään tutustumaan Brysselissä 20. ja 21. maaliskuuta 2003 kokoontuneen Eurooppa-neuvoston puheenjohtajan päätelmiin.